CELEX: 32010R0364
Language: da
Date: 2010-04-26 00:00:00
Title: Rådets gennemførelsesforordning (EU) nr. 364/2010 af 26. april 2010 om ændring af forordning (EF) nr. 1487/2005 om indførelse af en endelig antidumpingtold og endelig opkrævning af den midlertidige told på importen af visse færdigforarbejdede stoffer af endeløse polyesterfibre med oprindelse i Folkerepublikken Kina

29.4.2010   
            
            
               DA
            
            
               Den Europæiske Unions Tidende
            
            
               L 107/6
            
         RÅDETS GENNEMFØRELSESFORORDNING (EU) Nr. 364/2010
   af 26. april 2010
   om ændring af forordning (EF) nr. 1487/2005 om indførelse af en endelig antidumpingtold og endelig opkrævning af den midlertidige told på importen af visse færdigforarbejdede stoffer af endeløse polyesterfibre med oprindelse i Folkerepublikken Kina
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde,
   under henvisning til Rådets forordning (EF) nr. 1225/2009 af 30. november 2009 om beskyttelse mod dumpingimport fra lande, der ikke er medlemmer af Det Europæiske Fællesskab (1) (»grundforordningen«), særlig artikel 9,
   under henvisning til artikel 2 i Rådets forordning (EF) nr. 1487/2005 (2),
   under henvisning til forslag forelagt af Europa-Kommissionen efter høring af det rådgivende udvalg, og
   ud fra følgende betragtninger:
   1.   GÆLDENDE FORANSTALTNINGER
   
   
               (1)
            
            
               Ved forordning (EF) nr. 1487/2005 indførte Rådet en endelig antidumpingtold på import til Den Europæiske Union af vævede stoffer af garn af endeløse syntetiske fibre med indhold af teksturerede og/eller ikke-teksturerede endeløse polyesterfibre på 85 vægtprocent eller derover, farvede (inklusive farvet hvide) eller trykte, med oprindelse i Folkerepublikken Kina, som i øjeblikket tariferes under KN-koderne ex 5407 51 00, 5407 52 00, 5407 54 00, ex 5407 61 10, 5407 61 30, 5407 61 90, ex 5407 69 10 og ex 5407 69 90 (»den pågældende vare«).
            
         
               (2)
            
            
               I betragtning af det store antal samarbejdsvillige parter blev der udtaget en stikprøve af kinesiske eksporterende producenter som led i den undersøgelse, der førte til indførelsen af de gældende foranstaltninger.
            
         
               (3)
            
            
               De virksomheder, som indgik i stikprøven, blev omfattet af de individuelle toldsatser, som blev fastsat i forbindelse med undersøgelsen. De samarbejdsvillige virksomheder, der ikke indgik i stikprøven, som blev indrømmet markedsøkonomisk behandling i henhold til bestemmelserne i artikel 2, stk. 7, litra c), i Rådets forordning (EF) nr. 384/96 (3), blev tildelt den vejede gennemsnitlige told på 14,1 %, som blev fastlagt for de virksomheder i stikprøven, der blev indrømmet markedsøkonomisk behandling. De samarbejdsvillige virksomheder, der ikke indgik i stikprøven, som blev indrømmet individuel behandling i henhold til bestemmelserne i artikel 9, stk. 5, i samme forordning, blev tildelt den vejede gennemsnitlige told på 37,1 %, som blev fastlagt for de virksomheder i stikprøven, der blev indrømmet individuel behandling. Der blev indført en landsdækkende told på 56,2 % for alle andre virksomheder.
            
         
               (4)
            
            
               Efter en fornyet antiabsorptionsundersøgelse i henhold til artikel 12 i forordning (EF) nr. 384/96 øgede Rådet ved forordning (EF) nr. 1087/2007 (4) den landsdækkende told til 74,8 %. Kinesiske eksporterende producenter med individuelle toldsatser, som ikke samarbejdede i forbindelse med den fornyede undersøgelse, blev endvidere tildelt højere antidumpingtold i henhold til bestemmelserne i artikel 12, stk. 3, i forordning (EF) nr. 384/96.
            
         
               (5)
            
            
               I henhold til artikel 2 i forordning (EF) nr. 1487/2005 kan kinesiske eksporterende producenter, som opfylder de fire kriterier i denne artikel, blive indrømmet samme behandling som den, der er anført i betragtning 3, for de samarbejdsvillige virksomheder, der ikke indgår i stikprøven (»behandling som ny eksporterende producent«).
            
         2.   ANMODNING OM BEHANDLING SOM NY EKSPORTERENDE PRODUCENT
   
   
               (6)
            
            
               En virksomhedsgruppe bestående af to forretningsmæssigt forbundne virksomheder, nemlig AlbaChiara Printing and Dyeing (Jiaxing) Co. Ltd og Jiaxing E. Boselli Textile Trading Co. Ltd (»ansøgeren«), anmodede om behandling som ny eksporterende producent.
            
         
               (7)
            
            
               Der blev foretaget en undersøgelse med henblik på at fastslå, om ansøgeren opfylder kriterierne for at blive behandlet som ny eksporterende producent, jf. artikel 2, i forordning (EF) nr. 1487/2005, ved at sikre, at den:
               
                           a)
                        
                        
                           ikke eksporterede den pågældende vare til Den Europæiske Union i den undersøgelsesperiode, som ligger til grund for foranstaltningerne (1. april 2003 til 31. marts 2004) (»første kriterium«)
                        
                     
                           b)
                        
                        
                           ikke er forretningsmæssigt forbundet med nogen af de eksportører eller producenter i Folkerepublikken Kina, som er genstand for de ved førnævnte forordning indførte antidumpingforanstaltninger (»andet kriterium«)
                        
                     
                           c)
                        
                        
                           faktisk har eksporteret den pågældende vare til Den Europæiske Union efter den undersøgelsesperiode, der ligger til grund for foranstaltningerne, eller har indgået en uigenkaldelig kontraktlig forpligtelse til at eksportere en væsentlig mængde af den pågældende vare til Den Europæiske Union (»tredje kriterium«)
                        
                     
                           d)
                        
                        
                           driver virksomhed under markedsøkonomiske vilkår som fastsat i grundforordningens artikel 2, stk. 7, litra c), eller at den alternativt opfylder betingelserne i grundforordningens artikel 9, stk. 5, for at blive indrømmet en individuel told (»fjerde kriterium«).
                        
                     
         
               (8)
            
            
               Der blev udsendt spørgeskemaer til ansøgeren, hvori denne blev anmodet om at fremlægge dokumentation for, at den opfyldte første, andet og tredje kriterium.
            
         
               (9)
            
            
               Det fjerde kriterium forudsætter, at ansøgerne indsender en anmodning om markedsøkonomisk behandling og/eller individuel behandling, og derfor sendte Kommissionen formularer til ansøgeren. Ansøgeren anmodede om markedsøkonomisk behandling i henhold til grundforordningens artikel 2, stk. 7.
            
         
               (10)
            
            
               Til orientering er kriterierne for at opnå markedsøkonomisk behandling kort beskrevet herunder:
               
                           a)
                        
                        
                           erhvervsmæssige beslutninger træffes og omkostninger afholdes som reaktion på markedssignaler og uden nævneværdig statslig indblanding; i den sammenhæng skal udgifterne til de vigtigste input i alt væsentligt afspejle markedsværdierne.
                        
                     
                           b)
                        
                        
                           virksomhederne har et klart sæt regnskaber, der revideres uafhængigt i overensstemmelse med internationale standarder (5) og anvendes til alle formål.
                        
                     
                           c)
                        
                        
                           ingen væsentlige fordrejninger er overført fra det tidligere ikke-markedsøkonomiske system.
                        
                     
                           d)
                        
                        
                           retssikkerhed og stabile forhold garanteres ved konkurslove og love om ejendomsret.
                        
                     
                           e)
                        
                        
                           valutaomregninger finder sted til markedskurs.
                        
                     
         
               (11)
            
            
               Eksporterende producenter, der opfylder kriterierne i betragtning 7, kan i henhold til artikel 2 i forordning (EF) nr. 1487/2005 indrømmes enten toldsatsen på 14,1 %, som anvendes på virksomheder, der er indrømmet markedsøkonomisk behandling i henhold til artikel 2, stk. 7, litra c), i forordning (EF) nr. 384/96, eller den vejede gennemsnitlige toldsats på 37,1 %, som anvendes på virksomheder, der er indrømmet individuel behandling i henhold til artikel 9, stk. 5, i samme forordning.
            
         
               (12)
            
            
               Europa-Kommissionen indhentede og efterprøvede alle de oplysninger, som den anså for nødvendige for at tage stilling til, om de fire kriterier i artikel 2 i forordning (EF) nr. 1487/2005 var opfyldt. Der blev aflagt kontrolbesøg hos følgende virksomheder:
               
                           —
                        
                        
                           AlbaChiara Printing and Dyeing (Jiaxing) Co. Ltd, Jiaxing
                        
                     
                           —
                        
                        
                           Jiaxing E. Boselli Textile Trading Co. Ltd, Jiaxing.
                        
                     
         3.   RESULTATER AF UNDERSØGELSEN
   
   
               (13)
            
            
               Ansøgeren har fremlagt tilstrækkelige beviser for, at den opfylder alle fire kriterier i betragtning 7. Ansøgeren fremlagde bevis for i) at den ikke eksporterede den pågældende vare til Den Europæiske Union i perioden fra den 1. april 2003 til den 31. marts 2004, ii) at den ikke er forretningsmæssigt forbundet med nogen af de eksportører eller producenter i Folkerepublikken Kina, som er genstand for de ved forordning (EF) nr. 1487/2005 indførte antidumpingforanstaltninger, iii) at den eksporterede en væsentlig mængde af den pågældende vare til Den Europæiske Union fra 2008, og iv) at den opfylder samtlige betingelser for markedsøkonomisk behandling, og den kan derfor indrømmes en individuel told, jf. grundforordningens artikel 2, stk. 7, litra c). Ansøgeren kan således omfattes af den vejede gennemsnitlige toldsats, der gælder for samarbejdsvillige virksomheder, der ikke indgik i stikprøven, og som blev indrømmet markedsøkonomisk behandling (dvs. 14,1 %), jf. artikel 2 i forordning (EF) nr. 1487/2005, og bør tilføjes på listen over eksporterende producenter i samme forordnings artikel 1, stk. 2.
            
         4.   ÆNDRING AF LISTEN OVER VIRKSOMHEDER, DER ER OMFATTET AF INDIVIDUELLE TOLDSATSER
   
   
               (14)
            
            
               På grundlag af resultaterne af undersøgelsen, jf. betragtning 13, konkluderes det, at virksomhederne AlbaChiara Printing and Dyeing (Jiaxing) Co. Ltd, og Jiaxing E. Boselli Textile Trading Co. Ltd bør tilføjes listen over virksomheder i artikel 1, stk. 2, i forordning (EF) nr. 1487/2005 med en toldsats på 14,1 %.
            
         
               (15)
            
            
               Ansøgeren og EU-erhvervsgrenen er blevet underrettet om resultaterne af undersøgelsen og har haft lejlighed til at fremsætte bemærkninger. Der blev ikke fremlagt supplerende oplysninger, som kunne ændre konklusionerne for ansøgeren —
            
         VEDTAGET DENNE FORORDNING:
   Artikel 1
   Artikel 1, stk. 2, i forordning (EF) nr. 1487/2005 ændres ved tilføjelse af følgende virksomheder i tabellen over virksomheder med individuelle toldsatser:
   
      
                  Virksomhed
               
               
                  Endelig antidumping-told
               
               
                  Taric-tillægskode
               
            
                  »AlbaChiara Printing and Dyeing (Jiaxing) Co. Ltd
               
               
                  14,1 %
               
               
                  A617
               
            
                  Jiaxing E. Boselli Textile Trading Co. Ltd
               
               
                  14,1 %
               
               
                  A617«
               
            
   Artikel 2
   Denne forordning træder i kraft dagen efter offentliggørelsen i Den Europæiske Unions Tidende.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Luxembourg, den 26. april 2010.
      
         
            På Rådets vegne
         
         C. ASHTON
         
            Formand
         
      
   
   
      (1)  EUT L 343 af 22.12.2009, s. 51.
   
      (2)  EUT L 240 af 16.9.2005, s. 1.
   
      (3)  EFT L 56 af 6.3.1996, s. 1.
   
      (4)  EUT L 246 af 21.9.2007, s. 1.
   
      (5)  Med internationale regnskabsstandarder menes der alle større anerkendte internationale regnskabsstandarder, såsom US-GAAP og udgivelser fra International Accounting Standard Committee Foundation (ISACF), udarbejdet af International Accounting Standards Board (IASB), som omfatter International Accounting Standard Board Framework (IASBF), de internationale regnskabsstandarder (IAS), International Financial Reporting Standards (IFRS) og udgivelser fra International Financial Reporting Interpretations Committee (IFRIC).